Max meltzoj eb chekbej Jesús bay,
max yalontek eb jantakcꞌal tzet max yun eb,
cꞌal tzet max yakꞌ eb cuylaycanok.
Lajwitocꞌal yalontek eb xin,
axa yalon Cham bay eb axca tiꞌ:
—Tonek xew jabok co txꞌoklil bay cꞌam anima,
ẍi.
Max yal axca tuꞌ,
yujtol cꞌam jabok colil eb yuj anima.
Ay chi jayi,
ay chi toji.
Toltax low eb,
tutun cꞌam colil eb.
Axa yoctok Jesús yul jun barco yetok eb is chekbej tuꞌ,
max toj eb txꞌoklil bay cꞌam anima.
Palta xiwil anima max ilon toj eb;
toxa max yojtaknej pax el eb Jesús.
Yuj tuꞌ xiwil eb aj conob bay juntzan conoblak cawilal tuꞌ,
max toj eb tilak aꞌ,
babel max apni oc eb satak Cham.
Axa yeltek Jesús yul barco tuꞌ,
max yiloni xiwil anima ayxa ecꞌok.
Axa cusoc cꞌul yin eb tuꞌ,
yujtol lajan eb axca juntzanok no calnel cꞌam yilomal,
xan xiwil tzet yetal max yakꞌ cuy eb.
A yet lananxa toj cꞌu,
max jayoc eb is cuywom bay,
max yalon eb axca tiꞌ:
—Lananxa toj cꞌu.
A bay jun lugar bay ayon ecꞌ tiꞌ,
cꞌam anima cajan.
Xan tekan watxꞌ cha chektok eb anima tiꞌ bay ay anima,
yetok bay juntzan aldea cawil-lak tiꞌ,
cax chi manon low ba eb bay tuꞌ,
yujtol cꞌam lobej eb,
ẍi eb.
—Akꞌek low eb ayex tiꞌ,
ẍi Jesús bay eb is cuywom tuꞌ.
Axa yalon eb bay:
—¿Chi mi toj co man 200 denario pan,
chi yal tuꞌ,
cax chi jakꞌon low eb?
ẍi eb.
—¿Jayeb ixim pan ibil oc e yuj?
Sayek ilaꞌ,
ẍi bay eb.
A yet max lajwi yilon eb,
max yalon eb bay:
—Asan oyeb ixim jetbi ocok,
yetok cacꞌon no txay,
ẍi eb bay.
Max lajwi tu xin,
max yalon Jesús tol chi ay chotan eb anima masanil yin bulquiẍtakil bay jun acꞌal tuꞌ.
Axa yay chotan eb tuꞌ.
Ay junjun bulan yin 50,
ay eb yin 100.
Axa yion aj Cham ixim oyeb pan tuꞌ yetok no cacꞌon txay.
Max aj tꞌanan satcan,
cax max yalon yuj diosalil yuj.
Max cꞌoli bijontok ixim.
Max lajwi tuꞌ max yakꞌon bay eb is cuywom,
cax max pojon ecꞌ eb xol anima.
Max poj cꞌapax ecꞌ no cacꞌon txay tuꞌ xol anima masanil.
Masanil anima watxꞌ max yun low sicꞌlibil.
A yet max xew low eb,
maxto wajcan aj eb cuywom lajcawebxa motx nojnak yuj ixim bijquiltakil,
cꞌal yetok no txay maxto cani.
A eb winak max low tuꞌ,
oyeb mil eb.